મંદિર માટેની જમીનનો દસ્તાવેજ થતાં મંદિર બાંધકામું ભગીરથ કાર્ય કરવાનો ગુરુવર્ય પ.પૂ.બાપજીએ સંકલ્પ કર્યો. બે માળનું વિશાળકાય મંદિર બાંધવાનું આયોજન ગુરુવર્ય પ.પૂ.બાપજીએ કર્યું. પરંતુ એ સમયે મંદિર-બાંધકામ માટે એક રૂપિયાની પણ સગવડ હતી નહીં. હરિભક્તોની આર્થિક પરિસ્થિતિ પણ ખૂબ નબળી હતી. નહોતો તેમની પાસે મેન-પાવર કે નહોતો મની-પાવર. તેમની પાસે હતો મેઇન પાવર ને એ મેઇન પાવર હતો ભગવાન સ્વામિનારાયણનો. એકમાત્ર શ્રીજીમહારાજના કર્તાપણાના બળે ગુરુવર્ય પ.પૂ.બાપજીનો મંદિર બાંધવાનો સંકલ્પ ખૂબ પ્રબળ બન્યો. મંદિરના બાંધકામ માટે ફંડ-ફાળો ઉઘરાવવાનું ચાલુ કર્યું. ગામડે-ગામડે ફરીને હરિભક્તો પાસેથી ફંડ ઉઘરાવવા માંડ્યા. એક-એક રૂપિયાનું ફંડ ઉઘરાવવા પણ એ ઘેર ઘેર ફરતા. ઘનશ્યામનગર મંદિરના બાંધકામની સેવામાં સૌથી વધુ સેવા ૫૦૦ રૂપિયાની આવી હતી. એવી આર્થિક ભીંસની વચ્ચે પણ ગુરુવર્ય પ.પૂ.બાપજીનો સંકલ્પ સહેજેય મોળો ન પડતો એને એક-એક રૂપિયા, બે-બે રૂપિયા, પચીસ-પચાસ રૂપિયા હરિભક્તો પાસે ઉઘરાવીને મંદિરનું બાંધકામ ચાલુ કર્યું.